Kɨvɨ ni kaku Jesu ñuu Velen,
ɨn ñuu cha ntyaa nu ñuu Judea;
kɨvɨ tnee,
Erode kuu ra tavina'a ñuu yukwan;
tya ɨn uu tna'a racha'nu ra va'a xini stna'a-ra,
ra vachi iti nu kanya ñanti,
ni chaa-ra ñuu Jerusalen,
tya ni ntakwacha'a-ra:
–¿Antyaa kuu nu ntyaa ra tavina'a nu ñáyɨvɨ kuu judiu,
ra ni kaku aan?
Ti ni chito-nti ñuxini-ra iti nu kanya ñanti,
tya vachi-nti vachi ka'an va'a-nti sɨvɨ-ra.
Soo Erode ra tavina'a,
cha ni chini so'o-ra cha ni ka'an-ra,
ni kuu ñava'a tyayɨɨ ini-ra,
tya suni takwan-du taka ñáyɨvɨ ñuu Jerusalen.
Tya cha ni ntɨ'ɨ ni ntastaka Erode chi'in taka rakuxini nu ra satniñu kwenta Nkyoo,
tya taka ra tyaa,
ni ntakwacha'a-ra nuu-ra tu antyáa kuu nu kaku Kristu.
Ra yukwan stna'a-ra ni kati-ra chi'in-ra:
–Nu ñuu Velen,
ñuu cha ntyaa nu ñuu Judea,
ti takwan ni chakoso ni sa'a ra ni ka'an kwenta Nkyoo:
Tya yo'o Velen,
ñuu cha ntyaa nu ñu'u Juda,
ñasu ñuu lulu-ga kuu-n nu taka-ga ñuu ka'nu-ga cha iyo ñuu Juda.
Ti nu yo'o kanya ɨn rakuxini,
ra tni'i iti ñui,
ñuu Israel.
Yukwan Erode,
ni kana xi'i-ra chi'in racha'nu ra va'a xini stna'a-ra,
tya ni ntakwacha'a-ra nuu-ra na ma oro ni tuu ñuxini,
tya ra yukwan stna'a-ra,
ni tyanta'a-ra chi'in-ra kwa'an ñuu Velen tya ni kati-ra chi'in-ra:
–Kwa'an-nto yukwan tya ntuku tnu'u va'a tyayɨɨ-nto tnu'u ra lulu yukwan,
tya ta ni ntani'i-nto chi'in-ra,
kati tnu'u-nto chi'ín,
takwan-du yu'u ki'ín tya na ka'an ve'e sɨvɨ-ra.
Ra yukwan stna'a-ra,
cha ni ntɨ'ɨ ni chini so'o-ra cha ni ka'an Erode ra tavina'a,
ni ki'in-ra iti tya kwa'an-ra.
Tya ñuxini cha ni chito-ra iti nu kanya ñanti,
yosnu-yi kwa'an iti nuu-ra,
kwaa ntyáa ni chaa-yi ma nu kuu,
tya ni chakwɨñɨ-yi sɨkɨ nu ntyaa ra lulu.
Tya cha ni chito-ra ni chakwɨñɨ ñuxini,
na katyo cha sɨɨ ni kuni-ra stna'a-ra.
Cha oro ni kɨvɨ-ra chii vi'i,
ni chito-ra chi'in ra lulu ntyaa-ra chi'in sɨ'ɨ-ra Maria;
yukwan ni chakuñuchɨtɨ taka-ra takwa na ka'an va'a-ra sɨvɨ-ra;
tya ni nunya-ra chatnu cha ntiso-ra,
tya ni soko-ra chi'in Jesu:
Oro,
mirra tya yuku vixi.
Soo ni kati tnu'u-yi chi'in-ra stna'a-ra nu ñuma'na-ra cha na ma ntachokwɨñɨ-ra kɨ'ɨn nu ntyaa Erode;
yukwan ni ki'in-ra ɨnka iti tya ni ntachokwɨñɨ-ra kwanu'u ñuu-ra.
Sutu tya sɨ'ɨ Jesu, ni chinu-yi kwa'an chi'in-ra ñuu Ejiptu
Yata ni ya'a ra yukwan stna'a-ra kwa'an,
ni tuu ɨn Tatnu Nkyoo nu ñuma'na Jose tya ni kati-ra:
–Ntakoo,
ki'in ra lulu chi'in sɨ'ɨ-ra,
tya kunu kwa'an ñuu Ejiptu,
kuntyaa yukwan kwaa ntyáa na ka'an tuki chi'in-n;
ti Erode,
ntantuku-ra ra lulu takwa na ka'ni-ra chi'in-ra.
Jose ni ntakoo-ra chakwaa tnee tya ni ki'in-ra chi'in Maria tya chi'in ra lulu,
tya kwa'an-ra ñuu Ejiptu.
Ni kantyaa-ra yukwan kwaa ntyáa kɨvɨ ni chí'i Erode,
takwa na chinu tnu'u ni ka'an ma Racha'nu Nkyoo ni chatniñu-ra chi'in ra ni ka'an kwenta-ra,
kɨvɨ ni kati-ra:
"Iti ñuu Ejiptu ni kane chi'in se'e".
Ni tyanta'a Erode ni cha'ni-yi ñɨntɨ
Yukwan Erode,
cha ni chito-ra cha ni chaku iti taka racha'nu ra va'a xini chi'in-ra,
ni ntakɨtɨ tyayɨɨ ini-ra,
tya ni tyanta'a-ra na ka'ni-yi chi'in taka ñɨntɨ cha kumani-ga kɨ'ɨ uu kwiya,
ñɨntɨ tyaku ñuu Velen tya ta ni chikontu kwa'an ntɨkaa ñuu yukwan.
Takwan cha ni chinu tnu'u ni ka'an Jeremia ra ni ka'an kwenta Nkyoo,
kɨvɨ ni kati-ra:
"Ni chini so'o-yi ɨn tati ñuu Rama,
nu nte'e tyayɨɨ-yi tya ka'an-yi na kwenta kuu ni kuu takwan;
ña yukwan kuu Rakel ña'a nte'echaa cha'a se'e-ña stna'a-yi,
tya ñatu ni kuni-ña na ntasa'a sɨɨ-yi ini-ña,
ti cha ni chí'i taka se'e-ña.
Ni ntachokwɨñɨ-yi vachi-yi ñuu Nasare
Soo cha ni ya'a ni chí'i Erode,
ni tuu ɨn Tatnu Nkyoo nu ñuma'na Jose,
kɨvɨ ntyaa-ra ñuu Egiptu,
tya ni kati-ra:
"Ntakoo,
ki'in chi'in Maria tya chi'in ra lulu,
chokwɨñɨ kwa'an ñuu Israel,
ti cha ni chí'i ñáyɨvɨ ni kuni ka'ni chi'in ra lulu.
Yukwan Jose ni ntakoo-ra,
ni ki'in-ra Maria tya chi'in ra lulu,
tya kwa'an-ra ñuu Israel.
Soo cha ni ni'i-ra tnu'u cha Arkelau ni nukwɨñɨ nu sutu-ra Erode,
kucha'nu-ra ñuu Judea,
ni yu'u-ra kɨ'ɨn-ra yukwan;
soo cha ni kati tnu'u-yi chi'in Jose nu ñuma'na-ra,
ni ki'in-ra iti tya kwa'an-ra ɨn ñuu lulu cha nani Galilea;
cha ni chaa-ra yukwan,
ni cha'an-ra cha kotyaku-ra ɨn ñuu nu nani Nasare,
takwa na chinu tnu'u ni ka'an ra ni ka'an kwenta Nkyoo stna'a-ra,
cha Jesu ntyáa cha konani-ra "Nasarenu".